یونس حەمەد/ تەعریب باوەتیگ مێژوویە لەناوبەین
حکومەت کوردستان و عراق، لە سەرەتای شەسەگان لە سەدەی گوزەیشتە، حکومەت عراق سزایل
سەختیگ چەسپانە بان ئاوایەیل کوردستان و مەدەنیە بی دەسەڵاتەگان، وەتایبەت لە ناوچەیل
کەرکوک و دەورگردی، ک لە سەرەتاوە دەسکردە بارکردن خیزانە کوردەگان، و خیزانەیل عەرەو
لە باشوور عراق ئەرا ئەو ناوچەبلە هاورد، ئەگەر ئەرا مێژوو بچیمنەو نووڕیمن ک تەعریب
لە دویادویای شەسەگان لە سەدەی گوزەیشتە زیایەو بوی، هەنای بەعس دەسنابان دەسەڵاتەگەی
عراق، و کەرکوک سومبل تەعریبکردن بوی و بەش شیریگ لەو تەعریب زوورکاریە داشت، ک بەعس
وە دەسپیچگەیل دروکانییگ  فەرمان وە ویرانکردن
ئاوایەگان دا، و خەڵکەگەی وەرەو ناوچەیلیگ تر لە هەرێم کوردستان ئاوارە کرد، و دانیشتوە
رەسنەگانی لە شوونەیل خوەیان بارکرد.
دویای جەنگ دوویەم خەلیج، کورد ئی دەرفەت مێژوویە
وەکارهاوردن، و تەقەلای هاوردنەوەی کەرکوک و ئەو ناوچە دابڕیایەگان ئەرا هەرێم
کوردستان وە شیوە یاساییەگان دان، لە ساڵ ٢٠٠٤ بڕیار وەڕێۆبردن دەوڵەت جوور دەستووریگ
وەختانەیگ ئەرا عراق بوی، و مادەی ٥٨ و لە پشتی مادەی ١٤٠ دەستووری ک تایبەتن وە
ناوچە دابڕیایەگان، بەڵکم حکومەت بەغداد کار و هەسی  لەو مادەیلە خستە پشت گووش، و لەو رووژەو تا ئمڕوو
لەبان هیچ مادەیگ پەیوەندی وە تەعریب و بارکردن کار نەکریا.
لە ماوەیل دویایین، بەشیگ لە ناوچەیل سەروە
ناحیەی سەرکران لە شار کەرکوک تەعریبکردنیگ ئاشکرا وەخوەیان دین، و وەهاندانیگ وەردەوام
لەلایەن پارێزگارە نا شەرعیەگە و هێزە عراقیەگان.
ئەرا ماوەیگە تەعریبیەگان ک بەڵگەیلیگ
درووکانی و نا یاسایی لە سەردەم رژیم بەعس هاوە پیان، پەلامار ئاوای پەڵکانە دەن،
بەڵکم هەمیشە خەڵک ئاواییەگە لە روییان وسیان، ک ئاوای پەڵکانە بویە سومبلیگ ئەرا
وەرخودان و خۆڕاگری و بوێری لەنوای تەعریب ئی سەردەم نووە.
پرسیاریگ گەوهەری و گرنگ هەس، ئایا ئەرا
حکومەتەیل لە شوون یەک سزای گەل کورد دەن، و تەعریب ناوچەیل مێژووییان کەن؟، ئایا
ئەرا حکومەت ئیسە سوود لە گوزەیشتەی نزیک نێگرێد؟، ئایا تەعریبکردن ناوچە کوردیەگان
ئەرزشیگ دیرێد؟.
